Document ID: 32010D0571
Publication Date: 2010-09-24

Content:
DEĊIŻJONI TAL-KUMMISSJONI
tal-24 ta’ Settembru 2010
li temenda, għal skopijiet ta’ adattament għall-progress xjentifiku u tekniku, l-Anness għad-Direttiva 2002/95/KE tal-Parlament Ewropew u tal-Kunsill fir-rigward ta’ eżenzjonijiet għal applikazzjonijiet li jkun fihom iċ-ċomb, il-merkurju, il-kadmju, il-kromju eżavalenti, il-bifenili polibrominati u l-eteri tad-difenil polibrominati
(notifikata bid-dokument numru C(2010) 6403)
(Test b’relevanza għaż-ŻEE)
(2010/571/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2002/95/KE tal-Parlament Ewropew u tal-Kunsill tas-27 ta’ Jannar 2003 dwar ir-restrizzjoni tal-użu ta’ ċerti sustanzi ta’ riskju fit-tagħmir elettriku u elettroniku (1), u b’mod partikolari l-Artikolu 5(1) tagħha,
Billi:
(1)
Id-Direttiva 2002/95/KE tipprojbixxi l-użu taċ-ċomb, tal-merkurju, tal-kadmju, tal-kromju eżavalenti, tal-bifenili polibrominati (PBB) u tal-eteri tad-difenil polibrominati (PBDE) fit-tagħmir elettriku u elettroniku (EEE) imqiegħed fis-suq wara l-1 ta’ Lulju 2006. L-eżenzjonijiet minn dik il-projbizzjoni huma elenkati fl-Anness għal dik id-Direttiva. Jeħtieġ li dawk l-eżenzjonijiet jiġu analizzati sabiex jiġu adattati għall-progress xjentifiku u tekniku.
(2)
B’riżultat tal-analiżi tal-eżenzjonijiet, ċertu applikazzjonijiet li fihom iċ-ċomb, il-merkurju, il-kadmju jew il-kromju eżavalenti għandhom jibqgħu jiġu eżentati mill-projbizzjoni minħabba li l-eliminazzjoni ta’ dawn is-sustanzi perikolużi f’dawk l-applikazzjonijiet speċifiċi għadha mhijiex prattika mil-lat xjentifiku jew tekniku. Għaldaqstant huwa xieraq li dawk l-eżenzjonijiet jinżammu.
(3)
B’riżultat tal-analiżi tal-eżenzjonijiet, għal ċertu applikazzjonijiet li jkun fihom iċ-ċomb, il-merkurju, jew il-kadmju l-eliminazzjoni jew is-sostituzzjoni tal-użu ta’ dawk is-sustanzi saret possibbli mil-lat xjentifiku jew tekniku. Għaldaqstant huwa xieraq li dawk l-eżenzjonijiet jitħassru.
(4)
B’riżultat tal-analiżi tal-eżenzjonijiet, għal ċertu applikazzjonijiet li jkun fihom iċ-ċomb, il-merkurju, jew il-kadmju, l-eliminazzjoni jew is-sostituzzjoni tal-użu ta’ dawk is-sustanzi se ssir possibbli mil-lat xjentifiku jew tekniku fil-ġejjieni prevedibbli. Għaldaqstant huwa xieraq li jiġu ffissati dati ta’ skadenza għal dawk l-eżenzjonijiet.
(5)
B’riżultat tal-analiżi tal-eżenzjonijiet, għal ċertu applikazzjonijiet li jkun fihom il-merkurju, eliminazzjoni jew sostituzzjoni parzjali tal-użu ta’ dawk is-sustanzi hija possibbli mil-lat xjentifiku jew tekniku. Għaldaqstant huwa xieraq li jitnaqqas l-ammont ta’ merkurju li jista’ jintuża f’dawk l-applikazzjonijiet.
(6)
B’riżultat tal-analiżi tal-eżenzjonijiet, għal ċertu applikazzjonijiet li jkun fihom il-merkurju, fil-ġejjieni prevedibbli mil-lat xjentifiku jew tekniku se tkun possibbli biss l-eliminazzjoni jew is-sostituzzjoni parzjali u gradwali tal-użu ta’ dik is-sustanza. Għaldaqstant huwa xieraq li l-ammont ta’ merkurju li jista’ jintuża f’dawk l-applikazzjonijiet jitnaqqas gradwalment.
(7)
F’ċertu każijiet mil-lat tekniku huwa impossibbli li l-EEE jissewwa b’partijiet għall-bdil għajr dawk oriġinali. Għaldaqstant, f’dawk il-każijiet biss, l-użu ta’ partijiet għall-bdil li jkun fihom iċ-ċomb, il-merkurju, il-kadmju, il-kromju eżavalenti, jew l-eteri tad-difenil polibrominati, li bbenefikaw mill-eżenzjoni, għandhom ikunu permessi fit-tiswija tal-EEE, li jkun tqiegħed fis-suq qabel dik l-eżenzjoni skadiet jew twaqqfet.
(8)
Ir-Regolament tal-Kummissjoni (KE) Nru 244/2009 tat-18 ta’ Marzu 2009 li jimplimenta d-Direttiva 2005/32/KE tal-Parlament Ewropew u tal-Kunsill fir-rigward tar-rekwiżiti tal-ekodisinn għal bozoz tad-dar li ma jitfgħux id-dawl f’direzzjoni waħda (2) u r-Regolament tal-Kummissjoni (KE) Nru 245/2009 tat-18 ta’ Marzu 2009 li jimplimenta d-Direttiva 2005/32/KE tal-Parlament Ewropew u tal-Kunsill dwar ir-rekwiżiti tal-ekodisinn għall-bozoz fluworexxenti mingħajr ballast integrata, għall-bozoz b’discharge ta’ intensità għolja, u għall-ballasts u l-lampi li kapaċi jħaddmu bozoz ta’ dan it-tip, u li jħassar id-Direttiva 2000/55/KE tal-Parlament Ewropew u tal-Kunsill (3) jipprovdu livelli ta’ referenza indikattivi f’dak li għandu x’jaqsam mal-użu tal-merkurju fil-bozoz. Għalkemm il-kontenut tal-merkurju tal-bozoz ġie identifikat bħala parametru ambjentali sinifikanti fir-Regolamenti (KE) Nru 244/2009 u (KE) Nru 245/2009, tqies li kien aktar xieraq li dan jiġi rregolat fid-Direttiva 2002/95/KE, li tkopri wkoll it-tipi ta’ bozoz eżentati minn dawk ir-regolamenti.
(9)
B’riżultat tal-analiżi li twettqet għall-miżuri stipulati fir-Regolament (KE) Nru 244/2009, għal ċerti applikazzjonijiet li jkun fihom il-merkurju, eliminazzjoni jew sostituzzjoni parzjali tal-użu ta’ din is-sustanza hija possibbli mil-lat xjentifiku jew tekniku mingħajr impatti negattivi fuq l-ambjent, is-saħħa u/jew is-sikurezza tal-konsumaturi li jkollhom valur ogħla minn dak tal-benefiċċji ta’ sostituzzjoni. Għaldaqstant huwa xieraq li jitnaqqas il-kontenut tal-merkurju għal dawk l-applikazzjonijiet li huma skont ir-Regolament (KE) Nru 244/2009.
(10)
Huwa xieraq li jsiru bidliet sostanzjali għall-Anness għad-Direttiva 2002/95/KE. Għaldaqstant, għal raġunijiet ta’ ċarezza, għandu jiġi sostitwit l-Anness kollu.
(11)
Skont l-Artikolu 5(2) tad-Direttiva 2002/95/KE, il-Kummissjoni kkonsultat il-partijiet rilevanti.
(12)
Għalhekk, id-Direttiva 2002/95/KE għandha tiġi emendata skont dan.
(13)
Il-miżuri pprovduti f’din id-Deċiżjoni huma skont l-opinjoni tal-Kumitat stabbilit bl-Artikolu 18 tad-Direttiva 2006/12/KE tal-Parlament Ewropew u tal-Kunsill (4),
ADOTTAT DIN ID-DEĊIŻJONI:
Artikolu 1
L-Anness għad-Direttiva 2002/95/KE għandu jiġi sostitwit bit-test stabbilit fl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, l-24 ta’ Settembru 2010.

Metadata:
Eurovoc Level 1 Categories: 100147
100158
100160
100155
Eurovoc Level 2 Categories: 100244
100269
100261
100270
100195
100272
100262
Eurovoc Level 3 Categories: 138
3810
4415
1401
2090
1882
2478
1400
All Eurovoc Categories: 1833
1880
2192
2428
2797
3810
3836
4036
4308
5383
5988